b'\n_START_ARTICLE_\nLGBT\n_START_PARAGRAPH_\nLGBT je kratica, ki zaobjema lezbijke, geje, biseksualne in transspolne osebe. V uporabi je od leta 1990, ko so prilagodili kratico LGB, ki je od poznih 1980-ih nadome\xc5\xa1\xc4\x8dala izraz gej v povezavi s skupnostjo LGBT. Aktivisti so bili stali\xc5\xa1\xc4\x8da, da izraz gejevska skupnost ni natan\xc4\x8dno predstavljal vseh tistih, na katere naj bi se nana\xc5\xa1al._NEWLINE_Kratica je postala raz\xc5\xa1irjena kot samooznaka; sprejela jo je ve\xc4\x8dina skupnostnih centrov za spolno usmerjenost in spolno identiteto ter mediji v ZDA, kot tudi v drugih angle\xc5\xa1ko govore\xc4\x8dih dr\xc5\xbeavah. Izraz se uporablja tudi v nekaterih drugih dr\xc5\xbeavah, zlasti v tistih, katerih jeziki so \xc5\xbee sprejeli kratico LGBT v slovar, kot so Argentina, Francija in Tur\xc4\x8dija._NEWLINE_Namen kratice LGBT je poudariti raznolikost kultur, ki temeljijo na spolni usmerjenosti in spolni identiteti. Lahko se nana\xc5\xa1a na vsakogar, ki je neheteroseksualen ali necisspolen, torej ne samo na ljudi, ki so lezbijke, geji, biseksualci ali transseksualci. Da je ta vklju\xc4\x8denost nazornej\xc5\xa1a, se pogosto doda \xc4\x8drko Q za tiste, ki se identificirajo kot queer ali dvomijo o svoji spolni identiteti; kratica LGBTQ je bila zabele\xc5\xbeena od leta 1996. Tiste, ki \xc5\xbeelijo vklju\xc4\x8diti intersex ljudi v skupine LGBT, predlagajo raz\xc5\xa1iritev kratice na LGBTI. Ta kratica je uporabljena v vseh delih priro\xc4\x8dnika "The Activist\'s Guide" gibanja Yogyakarta Principles in Action. Nekateri ljudje zdru\xc5\xbeujejo obe kratici in uporabljajo skupno kratico LGBTQI._NEWLINE_Ali se ljudje LGBT odkrito identificirajo ali ne, je odvisno od lokalnih politi\xc4\x8dnih skrbi in od tega, ali \xc5\xbeivijo v diskriminatornem okolju, kot tudi od polo\xc5\xbeaja pravic LGBT, kjer \xc5\xbeivijo.\n_START_SECTION_\nZgodovina\n_START_PARAGRAPH_\nPred spolno revolucijo v 1960. letih ni bilo skupnega nezbadljivega besedi\xc5\xa1\xc4\x8da za neheteroseksualnost; najbli\xc5\xbeji izraz, tretji spol, izvira iz 1860-ih, toda se ni nikoli zares prijel._NEWLINE_Prvi \xc5\xa1iroko uporabljani izraz, homoseksualec, je imel na za\xc4\x8detku negativno konotacijo. Zamenjan je bil z besedo homofil v 1950-ih in 1960-ih ter nato z besedo gej v 1970-ih; slednji izraz je bil prvi sprejet s strani homoseksualne skupnosti. Lars Ullerstam je v 1960-ih spodbujal uporabo izraza spolna manj\xc5\xa1ina kot analogijo izraza etni\xc4\x8dna manj\xc5\xa1ina za nebelce._NEWLINE_S tem ko so lezbijke pridobivale vse ve\xc4\x8d veljave, je tudi uporaba besedne zveze "geji in lezbijke" postala pogostej\xc5\xa1a. Organizacija Daughters of Bilitis se je raz\xc5\xa1la leta 1970 zaradi sporov glede svoje usmeritve: ali se osredoto\xc4\x8diti na feminizem ali na probleme pravic gejev. Ker je bila prednostna naloga lezbi\xc4\x8dnih feministk dosega enakopravnosti, je bilo razlikovanje med mo\xc5\xa1ko in \xc5\xbeensko vlogo v lezbi\xc4\x8dnem razmerju (butch in femme) videno kot patriarhalno. Lezbi\xc4\x8dne feministke so se izogibale igri spolnih vlog, ki je bila raz\xc5\xa1irjena v barih, prav tako pa so \xc4\x8dutile \xc5\xa1ovinizem s strani gejev; veliko lezbi\xc4\x8dnih feministk je zavra\xc4\x8dalo delo z geji ali pa da bi se zavzemale za njihove pravice._NEWLINE_Lezbijke z bolj esencialisti\xc4\x8dnimi pogledi, ki so izraz "lezbijka" uporabljale predvsem zato, da bi z njim poimenovale spolno privla\xc4\x8dnost, so imele jezna, separatisti\xc4\x8dna na\xc4\x8dela lezbi\xc4\x8dnih feministk za \xc5\xa1kodljiva celotnemu gibanju za pravice gejev. Biseksualni in transspolni ljudje so prav tako iskali veljavo kot legitimne kategorije znotraj \xc5\xa1ir\xc5\xa1e manj\xc5\xa1inske skupnosti._NEWLINE_Po vznesenosti sprememb, ki so sledile mno\xc5\xbei\xc4\x8dnim akcijam v Stonewallski uporih v New Yorku v poznih 1970-ih in zgodnjih 1980-ih, so nekateri geji in lezbijke postali manj sprejemajo\xc4\x8di glede biseksualcev in transspolnih ljudi. Kritiki so pravili, da so transspolni ljudje ravnali stereotipno in da so biseksualci bili le geji ali lezbijke, ki so se bali outiranja in biti po\xc5\xa1ten do svoje identitete. Vsaka skupnost se je borila za svojo lastno identiteto, vklju\xc4\x8dno s tem, ali in kako se uskladiti z drugimi skupnostmi, ki temeljijo na spolu in spolnosti, na trenutke celo preziraje druge podskupine; ti spori trajajo \xc5\xa1e danes._NEWLINE_V ZDA so aktivisti za\xc4\x8deli uporabljati kratico LGBT pribli\xc5\xbeno leta 1988. \xc5\xa0ele v 1990-ih so z gibanjem geji, lezbijke, biseksualni in transspolni ljudje pridobili enakopravno spo\xc5\xa1tovanje. \xc4\x8ceprav je znotraj skupnosti LGBT bilo veliko polemik v zvezi z univerzalnim sprejetjem razli\xc4\x8dnih podskupin (zlasti biseksualni in transspolni posamezniki so bili v\xc4\x8dasih marginalizirani s strani \xc5\xa1ir\xc5\xa1e skupnosti LGBT), je kratica LGBT ostala pozitiven simbol vklju\xc4\x8denosti. Kljub temu da kratica LGBT ne stoji za posameznike vseh manj\xc5\xa1ih skupnosti, je splo\xc5\xa1no sprejeto, da zaobjema tudi vse tiste, ki niso posebej poimenovani s 4-\xc4\x8drkovno kratico. Uporaba izraza LGBT je s \xc4\x8dasom pripomogla k vklju\xc4\x8ditvi marginaliziranih posameznikov v \xc5\xa1ir\xc5\xa1o skupnost. Transspolna igralka Candis Cayne je leta 2009 opisala LGBT skupnost kot "zadnjo veliko manj\xc5\xa1ino", hkrati pa ugotavlja, da "nekateri ljudje \xc5\xa1e vedno javno nadlegujejo LGBT posameznike" in "jih izzivajo na televiziji."_NEWLINE_V odgovor na leta lobiranja uporabnikov in skupin LGBT, da bi odpravili diskriminacijo, je dru\xc5\xbebeno omre\xc5\xbeje Facebook februarja 2014 za svoje uporabnike raz\xc5\xa1irilo izbiro spola. Po tem, ko je junija 2015 Vrhovno sodi\xc5\xa1\xc4\x8de ZDA izdalo odlok o izena\xc4\x8ditvi pravic istospolne in raznospolne zakonske skupnosti, je Facebook uporabnikom omogo\xc4\x8dil slikovni filter, s katerim so lahko spremenili svojo prikazno sliko v mavri\xc4\x8dne barve v znak praznovanja enakopravnosti LGBT. Podobno je junija 2017 Facebook omogo\xc4\x8dil uporabo reakcije "LGBT pride", s katero v mescu juniju, ki je mesec ponosa LGBT, uporabniki lahko reagirajo na objave in komentarje z znakcem mavri\xc4\x8dne zastave ponosa LGBT.'